กทม.จับมือศาลยุติธรรม พัฒนาระบบประเมินความเสี่ยงและกำกับดูแลในการปล่อยตัวชั่วคราวของผู้ต้องหา หรือจำเลย
นายชัชชาติ สิทธิพันธุ์ ผู้ว่าราชการกรุงเทพมหานคร กล่าวว่า วันนี้เป็นพิธีลงนามบันทึกข้อตกลงว่าด้วยความร่วมมือเพื่อการประสานงานระหว่างศาลยุติธรรมกับกรุงเทพมหาคร ในโครงการพัฒนาระบบประเมินความเสี่ยงและกำกับดูแลในชั้นปล่อยชั่วคราวของศาลยุติธรรม โดยใช้กลไกของประธาน หรือคณะกรรมการชุมชนที่เข้ามาช่วยสอดส่องดูแลผู้ต้องหา หรือจำเลย ให้คำแนะนำและรายงานตัว ช่วยสร้างความมั่นใจให้กับศาลในการอนุมัติปล่อยตัวชั่วคราว ซึ่งสอดคล้องกับนโยบายของ กทม. ในเรื่องสิทธิเสรีภาพขั้นพื้นฐานของประชาชนและยังเป็นการลดความเหลื่อมล้ำ เพราะผู้ต้องหา หรือจำเลยบางคนไม่มีหลักทรัพย์ หรือเงินที่ใช้ในการประกันตัว ซึ่ง กทม. มีชุมชนอยู่ราว 2,000 ชุมชน ที่มีคณะกรรมการชุมชนและประธานชุมชน ที่สามารถทำหน้าที่เป็นผู้กำกับดูแลผู้ต้องหา หรือจำเลยได้ ซึ่งหลังจากนี้ กทม. จะส่งรายชื่อคณะกรรมการชุมชนที่มีความพร้อมให้กับศาลเพื่อพิจารณาแต่งตั้งเป็นผู้กำกับต่อไปขณะที่ นายจีระพัฒน์ พันธุ์ทวี เลขาธิการสำนักงานศาลยุติธรรม เปิดเผยว่า การลงนามความร่วมมือในวันนี้ ถือเป็นการสร้างระบบดูแลและประเมินความเสี่ยง ในการปล่อยตัวชั่วคราวของผู้ต้องหา หรือจำเลย โดยอาศัยความร่วมมือจากคณะกรรมการชุมชนในการกำกับดูแล เพื่อให้การพิจารณาปล่อยตัวผู้ต้องหาในพื้นที่ กทม เป็นไปอย่างชัดเจนและเป็นประโยชน์ต่อประชาชน